钦定古今图书集成/方舆汇编/职方典/第1252卷 > 《衡州上元张灯记》文天祥
## 钦定古今图书集成/方舆汇编/职方典/第1252卷 > 《衡州上元张灯记》文天祥

岁正月十五，衡州张灯火分乐，宴宪僚于庭。州之士
女，倾城来观，或累数舍，竭蹶而至。凡公府供张所在，
听其往来，一无所禁，盖其习俗然也。咸淳十年，吏部
宋侯主是州，予适忝陈臬事常平，以王事诣长沙，会
改除，于是侯与予为客主礼。是晚，予从城南竟城东，
夹道观者如堵。入州，从者殆不得行。既就席，左右楹
及阶。阶及门，骈肩累足，𧥄𧥄如鱼头，其声如风雨潮
汐，咫尺音吐不相辨。侑者集三面之人趋而前，执事
几不可曲折。酒五行，升车诣东厅。厅之后稍偏为燕
坐，俎豆设焉。主人既肃，车不得御，乃步入燕坐之次。
至则儿童妇女，杂袭争先，男冠以上，往往引去。及献
酬，州民为百戏，击鼓吹笛，斓斑而前，或蒙倛焉。极其
俚野，以为乐游者，益自外至，不可复次序。妇女有老
而秀者，有羸无齿者，有伛偻而相携者，冠者、髻者，有
盛涂泽者，有无饰者，有携儿者，有负在手者，有任在
肩者，有哺乳者，有睡者，有睡且苏者，有邂逅叙契阔
者，有啼者，有啼不止者，有为儿弁髦者，有为总角者，
有自相笑语者，有甲《笑乙》者，有《倾堂笑》者，有无所睹
随人笑者，跛者、倚者，走者，趋者，相牵者，相扶挈者，以
力相拒触者，有醉者，有倦者、咳者、唾者、嚏者，欠伸者，
汗且扇者，有正簪珥者，有整冠者，有理裳结袜者，有
履阈者，有倚屏者，有攀槛者，有执烛跂惟恐堕者，有
《酒半去》者，有方来者，有至席散者。儿童有各随其亲
且长“者，有无所随自至者。立者，半坐于地者，半有坐
机下者，有环客坐，有坐复立者，有立复坐者。视妇女
之数，多寡相当。盖自数月之孩，以至七八十之老，靡
不有焉。其望于燕坐之门外，沬趄而不及近者，又不
知其几千许也。当是时，舞者如傩之，奔狂之呼，不知
其亵也。观者如立通都大衢，与俳优上下”，不知其肆
也。予与侯颓然其间，如为家人之长坐于堂，而骄儿
𫘤女充斥其间，不知其偪也。予因起而举酒祝侯曰：
“以平易近民而民近之，岂弟父母，侯之谓矣！”侯釂饮
执爵前曰：“惟使者使民不冤，无湮郁其和，我是以大
有民。”予避且谢，则复诸侯曰：“使民和岁丰，日星明概，
举海内得以安其生而乐”其时。衡与赐焉。“维天子之
功，臣等何力之有？”侯拱而立。侯，蜀人也。因与予言，益
州承平时，元夕宴游，其风流所亲见，盖出于祖宗德
泽，天地涵育之久，而今不可复得矣。予愍然私念之。
庆元、景定间，衡以中州不得免于难，今城郭室庐，公
私文物，犹草创绵蕝云尔。然以几世几年所为郡，而
十数年间“卒然修复，得其大体，非国家忠厚，积累于
民，爱养有素，岂望如今所成立哉？蜀自秦以来，更千
馀年，无大兵革，至于本朝，侈繁钜丽，遂甲于天下，不
幸荡析，若鬼神之忌盈者。今衡之民，务本而勤力，岁
时一观游之外，衣食其耕桑，俭而不泰，风气淳厚，犹
南方建德之国，其将进而未已者乎？予为亲怀”归，得
郡且行，侯选表于朝有日矣。惟一时民物之概得于
目击，相与嗟叹阔绝，而欣喜不厌于心者，不当无所
纪，且惧夫可爱可愕之状，俯仰蹉跎，忽不可以复追
也。燕之明日，亟奋笔记之，以庶几观风之意，且使后
政有考云。